Mai multe persoane au lipit vineri afişe cu fotografia şefei Autorităţii Naţionale de Supraveghere a Prelucrării Datelor cu Caracter Personal (ANSPDCP), Ancuţa Opre, sub care scrie „O slugă politică”, pe bilele ornamentale de la Piaţa Romană, pe coşurile de gunoi, precum şi pe clădirea în care îşi are sediul instituţia, dar şi înăuntru, apoi au aruncat cu ouă în ele. Protestatarii au spus că manifestaţia vine ca o formă de solidaritate cu jurnaliştii de la Rise Project care au scris despre afacerile Tel Drum, legăturile acestei firme cu Liviu Dragnea şi despre scandalul „valiza”, şi care au fost notificaţi de ANSPDCP să-şi divulge sursele în cea din urmă anchetă, fiind ameninţati cu o amendă de 20 de milioane de euro.

ANSPDCP este condusă de Ancuţa Opre, numită de Senat şi urmărită penal la DNA pentru abuz în serviciu comis într-o funcţie anterioară.

Printre persoanele care au lipit afişele se numără şi şeful Asociaţiei Evoluţie în Instituţie, Cristian Dide, cunoscut pentru participarea constantă la manifestaţiile antiguvernamentale. El a spus că acţiunea de vineri este o formă de protest faţă de intenţiile Guvernului de a cenzura presa şi a descris-o pe Ancuţa Opre, şefa ANSPDCP, drept „şoseta lui Dragnea”.

„Ceea ce a făcut această doamnă (şefa ANSPDCP, Ancuţa Opre, n.r.) pe care noi o hulim în momentul de faţă este josnic pentru democraţie. Doamna ar trebui să ştie că presa este liberă, sursele presei nu se divulgă şi atât timp cât ei încearcă să instaureze cenzura noi vom face astfel de lucruri. Trebuie să înţeleagă faptul că trebuie să renunţe la a mai fi şoseta lui Dragnea”, a declarat Cristian Dide.

Protestatarii au lipit afişe cu fotografia Ancuţei Opre, sub care au scris „O slugă politică”, pe bilele de la Piaţa Romană, de lângă staţia de metrou, pe coşurile de gunoi şi pe clădirea în care îşi are ANSPDCP sediul, apoi au aruncat cu ouă în ele.

Astfel de afişe au fost lipite şi în clădire, pe uşi şi în lift, precum şi pe uşa registraturii de la ANSPDCP.

Manifestaţia vina ca o formă de solidaritate cu jurnaliştii Rise Project, care au scris despre firma Tel Drum şi legătura ei cu Liviu Dragnea şi care au anunţat joi că au primit o notificare de la Autoritatea Naţională de Supraveghere a Prelucrării Datelor cu Caracter Personal (ANSPDCP), în care li se solicită divulgarea surselor în cazul anchetei legată de valiza cu documentele Tel Drum. Publicaţia spune că este ameninţată cu o amendă de 20 de milioane de euro. Întrebat joi despre această notificare, preşedintele PSD, Liviu Dragnea, a spus că nu ştie nimic.

„Astăzi, prin această notificare, Autoritatea Naţională de Supraveghere a Prelucrării Datelor cu Caracter Personal (ANSPDCP) ne solicită divulgarea surselor în cazul #TeleormanLeaks şi informaţii despre toate datele pe care le deţinem. ANSPDCP mai ameninţă cu penalităţi de 20 de milioane de euro în caz că nu furnizăm acces la sistemele noastre informatice. Instituţia este condusă de Ancuţa Opre, numită de Senat şi urmărită penal la DNA pentru abuz în serviciu comis într-o funcţie anterioară. Mai precis, Opre este acuzată că ar fi supraevaluat proprietăţi când era şefa Comisiei Centrale pentru Stabilirea Despăgubirilor din cadrul Autorităţii Naţionale pentru Restituirea Proprietăţilor (A.N.R.P.), într-un dosar celebru”, a anunţat Rise Project

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Sursa: News.ro